32006R0499
L 091/3
JURNALUL OFÍCIAL AL UNIUNII EUROPENE
REGULAMENTUL (CE) NR. 499/2006 AL COMISIEI
din 28 martie 2006
de deschidere a unei anchete referitoare la o eventuală eludare a măsurilor antidumping instituite prin Regulamentul (CE) nr. 769/2002 al Consiliului la importurile de cumarină originare din Republica Populară Chineză prin importuri de cumarină expediată din Indonezia și din Malaezia, declarată sau nu originară din aceste țări și de supunere a acestor importuri înregistrării
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (denumit în continuare „regulament de bază”) (1), în special articolul 13 alineatul (3) și articolul 14 alineatele (3) și (5),
după consultarea comitetului consultativ,
întrucât:
A. CEREREA
(1)
Comisiei i-a fost prezentată o cerere, în conformitate cu articolul 13 alineatul (3) din regulamentul de bază, prin care era invitată să deschidă o anchetă privind o eventuală eludare a măsurilor antidumping instituite la importurile de cumarină originară din Republica Populară Chineză.
(2)
Cererea a fost depusă la 13 februarie 2006 de către Consiliul European al Federațiilor din Industria Chimică (CEFIC), în numele unicului producător din Comunitate, care reprezintă totalitatea producției comunitare de cumarină.
B. PRODUSUL ÎN CAUZĂ
(3)
Produsul vizat de o eventuală eludare este cumarina originară din Republica Populară Chineză, în mod normal încadrată la codul NC ex 2932 21 00 (denumită în continuare „produsul în cauză”). Acest cod este dat numai cu titlu indicativ.
(4)
Produsul incriminat este cumarina expediată din Indonezia și din Malaezia (denumită în continuare „produsul incriminat”), încadrat în mod normal la același cod NC ca produsul în cauză.
C. MĂSURILE EXISTENTE
(5)
Măsurile în vigoare în prezent și care ar face obiectul unei eludări sunt măsurile antidumping instituite prin Regulamentul (CE) nr. 769/2002 al Consiliului (2).
D. MOTIVE
(6)
Cererea conține suficiente elemente de probă care indică la prima vedere faptul că măsurile antidumping aplicate importurilor de cumarină originară din Republica Populară Chineză sunt eludate prin transbordarea produsului în Indonezia și în Malaezia.
(7)
Elementele de probă prezentate sunt următoarele:
Cererea arată că au fost operate modificări importante în configurația schimburilor (exporturi din Republica Populară Chineză, din Indonezia și din Malaezia către Comunitate) după instituirea măsurilor la produsul în cauză, pentru care nu există nici motivație, nici justificare economică suficientă, alta decât instituirea dreptului.
Aceste modificări în configurația schimburilor comerciale par să rezulte în urma transbordării, în Indonezia și în Malaezia, de cumarină originară din Republica Populară Chineză.
În afară de aceasta, cererea conține suficiente elemente de probă care indică la prima vedere că efectele corective ale măsurilor antidumping aplicate în prezent produsului în cauză sunt compromise, în ceea ce privește prețul și cantitatea. Se pare că importurile, în cantitate mare, de cumarină originară din Indonezia și din Malaezia au înlocuit importurile produsului în cauză. În afară de aceasta, suficiente elemente de probă atestă faptul că prețurile acestor importuri aflate în creștere sunt mult mai mici decât prețul neprejudiciabil stabilit în cadrul anchetei care a dus la măsurile existente.
În sfârșit, cererea conține suficiente elemente de probă care indică la prima vedere faptul că prețurile cumarinei fac obiectul unor practici de dumping în comparație cu valoarea normală stabilită anterior pentru produsul în cauză.
În cazul în care, în cursul procedurii, sunt constatate practici de eludare via Indonezia și Malaezia reglementate de articolul 13 din regulament de bază, altele decât transbordarea, acestea ar putea, de asemenea, să fie supuse anchetei.
E. PROCEDURA
(8)
Având în vedere elementele menționate anterior, Comisia a concluzionat că există suficiente elemente de probă pentru a justifica deschiderea unei anchete, în temeiul articolului 13 din regulamentul de bază, și pentru a supune înregistrării importurile de cumarină expediată din Indonezia și din Malaezia, declarată sau nu originară din această țară, în conformitate cu articolul 14 alineatul (5) din regulamentul de bază.
(a) Chestionare
(9)
Pentru a obține informațiile pe care le consideră necesare anchetei, Comisia va trimite chestionare producătorilor-exportatori și asociațiilor lor în Indonezia și în Malaezia, producătorilor-exportatori și asociațiilor lor în Republica Populară Chineză, importatorilor și asociațiilor lor în Comunitate care au cooperat la ancheta care a dus la măsurile existente sau care sunt menționați în cerere, precum și autorităților din Republica Populară Chineză, din Indonezia și din Malaezia. Dacă este cazul, se vor putea cere informații, de asemenea, industriei comunitare.
(10)
În orice caz, toate părțile interesate trebuie să ia de îndată legătura cu Comisia în termenul prevăzut la articolul 3 din prezentul regulament, pentru a afla dacă sunt menționate în cerere și dacă trebuie să solicite un chestionar în termenul prevăzut la articolul 3 alineatul (1), având în vedere faptul că termenul stabilit la articolul 3 alineatul (2) se aplică tuturor părților interesate.
(11)
Autoritățile din Republica Populară Chineză, din Indonezia și din Malaezia vor fi informate cu privire la deschiderea anchetei.
(b) Informații și audieri
(12)
Toate părțile interesate sunt invitate să își prezinte punctul de vedere în scris și să furnizeze elemente de probă ca sprijin. În afară de aceasta, Comisia va audia părțile interesate, cu condiția ca ele să solicite aceasta în scris și să aducă dovezi că există motive deosebite pentru a fi audiate.
(c) Scutire de înregistrare a importurilor sau de la măsuri
(13)
În conformitate cu articolul 13 alineatul (4) din regulamentul de bază, importurile produselor incriminate pot fi scutite de înregistrare sau de la măsuri în cazul în care aceste importuri nu constituie o eludare.
(14)
Având în vedere faptul că o eventuală eludare a măsurilor intervine în afara Comunității, se pot acorda scutiri, în conformitate cu articolul 13 alineatul (4) din regulamentul de bază, producătorilor produselor în cauză capabili să demonstreze că nu au legătură cu producători supuși măsurilor și despre care s-a constatat că nu sunt implicați în practicile de eludare definite la articolul 13 alineatele (1) și (2) din regulamentul de bază. Producătorii care doresc să beneficieze de o asemenea scutire trebuie să depună o cerere în acest sens, susținută în mod corespunzător de elemente de probă, în termenul stabilit la articolul 3 alineatul (3) din prezentul regulament.
F. ÎNREGISTRARE
(15)
În temeiul articolului 14 alineatul (5) din regulamentul de bază, importurile produselor incriminate trebuie supuse înregistrării, pentru a face astfel încât, în cazul în care ancheta ar stabili existența unei eludări, să se poată percepe drepturi antidumping de o valoare corespunzătoare, cu efect retroactiv de la data înregistrării, la produsele importate menționate anterior, expediate din Indonezia și din Malaezia.
G. TERMENE
(16)
În vederea unei bune administrări, trebuie stabilit un termen pentru a permite:
-
părților interesate să se prezinte Comisiei, să își expună punctul de vedere în scris, să transmită răspunsurile la chestionar sau să prezinte orice altă informație care trebuie luată în considerare în cursul anchetei,
-
producătorilor din Indonezia și din Malaezia să solicite o scutire de înregistrare a importurilor sau de la măsuri,
-
părților interesate să solicite în scris să fie audiate de Comisie.
(17)
Trebuie remarcat faptul că nu își pot exercita majoritatea drepturilor procedurale enunțate în regulamentul de bază decât în cazul în care s-au făcut cunoscute în termenul menționat la articolul 3 din prezentul regulament.
H. LIPSA COOPERĂRII
(18)
Atunci când o parte interesată refuză accesul la informațiile necesare, nu le furnizează în termenele prevăzute sau se opune în mod semnificativ anchetei, se pot stabili concluzii preliminare sau finale, pozitive sau negative, pe baza datelor disponibile, în conformitate cu articolul 18 din regulamentul de bază.
(19)
În cazul în care se constată că o parte interesată a furnizat o informație falsă sau înșelătoare, această informație nu se ia în considerare și se poate face uz de datele disponibile. În cazul în care o parte interesată nu cooperează sau cooperează numai parțial, iar concluziile se stabilesc pe baza datelor disponibile, în conformitate cu articolul 18 din regulamentul de bază, poate rezulta pentru partea menționată anterior o situație mai puțin favorabilă decât în cazul în care ar fi cooperat,
ADOPTĂ PREZENTUL REGULAMENT:
Articolul 1
S-a deschis o anchetă, în conformitate cu articolul 13 alineatul (3) din Regulamentul (CE) nr. 384/96, pentru a se stabili dacă importurile în Comunitate de cumarină expediată din Indonezia și din Malaezia, declarată sau nu originară din aceste țări, încadrată la codul NC ex 2932 21 00 (cod TARIC 2932210016) eludează măsurile instituite prin Regulamentul (CE) nr. 769/2002.
Articolul 2
În conformitate cu articolul 13 alineatul (3) și cu articolul 14 alineatul (5) din Regulamentul (CE) nr. 384/96, autoritățile vamale sunt invitate să ia măsurile necesare pentru a înregistra importurile în Comunitate menționate la articolul 1 din prezentul regulament.
Înregistrarea se încheie după nouă luni de la data intrării în vigoare a prezentului regulament.
Comisia poate, prin regulament, să impună autorităților vamale să înceteze înregistrarea importurilor, în Comunitate, de produse fabricate de producători despre care s-a dovedit, în urma unei cereri de scutire de înregistrare, că nu au eludat drepturile antidumping.
Articolul 3
(1) Chestionarele trebuie solicitate Comisiei în cincisprezece zile de la data publicării prezentului regulament în Jurnalul Oficial al Uniunii Europene.
(2) Părțile interesate pot să se prezinte luând legătura cu Comisia, să își prezinte punctul de vedere în scris și să depună răspunsurile la chestionar sau orice altă informație, care, pentru a fi luate în considerare în cursul anchetei, vor fi prezentate, cu excepția unei indicații contrare, în patruzeci de zile de la data publicării prezentului regulament în Jurnalul Oficial al Uniunii Europene.
(3) Producătorii din Indonezia și din Malaezia care solicită o cerere de scutire de înregistrare a importurilor sau de la măsuri trebuie să depună o cerere susținută în mod corespunzător de elemente de probă în termenul de patruzeci de zile menționat anterior.
(4) De asemenea, părțile interesate pot solicita să fie audiate de Comisie în termenul de patruzeci de zile menționat anterior.
(5) Orice informații în această privință și orice cereri de audiere, de chestionar și de scutire de înregistrare a importurilor sau de la măsuri, trebuie prezentate în scris (altfel decât în format electronic, cu excepția unei indicații contrare) și să menționeze numele, adresa, adresa de e-mail:, precum și numerele de telefon și de fax ale părții interesate. Toate comentariile scrise, inclusiv informațiile solicitate în prezentul regulament, răspunsurile la chestionare și corespondența părților interesate, furnizate cu titlu confidențial, vor avea mențiunea „limitat” (3) și vor fi însoțite, în conformitate cu articolul 19 alineatul (2) din regulamentul de bază, de o versiune neconfidențială cu mențiunea „versiune destinată consultării de către părțile în cauză”.
Adresa Comisiei pentru corespondență:
Comisia Europeană
Direcția Generală Comerț
Direcția B
Birou: J-79 5/16
B-1049 Bruxelles
Fax: (32-2) 295 65 05
Articolul 4
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 martie 2006.